 Ọtụtụ mmadụ bụ ndị atụrụ egwu na ha anwụọla nụbọchị Wednezdee dịka otu ụlọ elu dị ogogo atọ dara na No. 63 Massey Street, Ita Faji, Lagos Island oge ọ na-akụ elekere iri nke ụtụtụ.  Ya bụ ụlọ elu dara nwere ụlọ akwụkwọ dị na ogogo nke ikpeazụ ya nke aha ya bụ Ụlọ Akwụkwọ Ohen Nọzịrị na Pụraịmarị ma bụrụkwa ụlọ obibi ndị mmadụ.Òtù onye bi na mpaghara ahụ, Prince Adams, bụ onye gbasara ya bụ ozi ngwa ngwa o mere site nìgwè nzikọrịta ozi ekwentị, kwuru na opekata mpe, ụmụ akwụkwọ iri bụ ndị ebupụtagoro ka ya bụ ụlọ dachara.OnyonyoNokwu ya, Ọ bụ ihe dị oké egwu. Ndị nne na nna ebegbuola onwe ha na-akwa. A gaghị m akwụdonwu ụdịrị ihe mgbawa obi a.Onye òkwú ókwú nke Lagos State Emergency Management Agency, Kehinde Adebayo, kwuru na ọ bụ ezi okwu. Ọ kwụkwara na ha ebutego ngwa ọrụ ha ji azọpụta ndụ nebe ahụ ya bụ ebelebe gburu. Ọtụtụ ụlọ ọrụ ndị ọzọ na-ahụ maka ihe mberede dịka Lagos State Fire Service, Lagos State Building Control Agency, Federal Fire Service, National Emergency Management Agency, Ndị Uwe Ojii, Rapid Response Squad, Nigeria Security and Civil Defence Corps, Nigeria Red Cross Society and the Lagos State Neighbourhood and Safety Corps bụkwazi ndị gbatara ọsọ enyemaka.Aka na-achị Steeti Lagos bụ Gọvanọ Akinwunmi Ambode, onye ruru na ebe ahụ mkpamkpa ahụ kpara oge ọ fọdụrụ nkeji iri na asatọ ka ọ kụọ elekere atọ nke ehihie kọwara ya bụ ihe dịka ihe anya mmiri na obi mgbawa, ma rịọzie ndị mmadụ ka ha nye ndị ọrụ mberede efe iji rụọ ọrụ ha nke ọma nenweghị nsogbu ọ bụla were hụ na ha chọpụtachasịrị ma zọpụta ndị niile ọdachi ahụ dachibidoro.Gọvanọ ahụ gara nihu were tie ezinaụlọ ndị nke ha nwụrụ site na ya bụ ihe mberede aka nobi. Ọ sịrị na ya bụ ihe bụ nnukwu ihe mgbu mere ụmụ afọ Lagos. Ọ kwukwara na ihe gọọmenti na-eme ugbua bụ ịhụ na anyị zọpụtara nebe ọ ka nọnụ ọgụgụ ọtụtụ ndị anyị nwere ike ị zọpụta ndụ ha. Gọvanọ ahụ kpebiri na steeti gọọmenti ga-ahụ maka ụgwọ ụlọ ọgwụ niile nke ndị ihe a metụtara.Onye Isi Ala Muhammadu Buhari, nokwu ya gbasara ihe mberede a, gosipụtara obi mwute ya nezie karịchasịa ebe o metụtara ndụ ndị mmadụ, tinyere ụmụ akwụkwọ. Ọ kasiri ezinaụlọ niile nkea metụrụ na steeti gọọmenti Lagos ma kpekwa ezi ahụ ike maka ndị merụrụ ahụ. O mere ka amara nkea site naka onye okwu ya bụ Maazị Femi Adesina. Onye isi ala rịọziri steeti gọọmenti Lagos ka ha gba mbọ hụ na ha gbochiri ụdị ihe mberede dị otua ime nọdịnihu. 